Pionier—Wat dit vir Jehovah se Getuies beteken
Die woord "pionier" verwys dikwels na diegene wat nuwe gebiede verken en die weg baan vir ander om te volg. Jesus was in sekere sin 'n pionier deurdat hy na die aarde gestuur is om 'n lewegewende bediening uit te voer en die weg tot redding te baan (Matteus 20:28). Vandag volg sy volgelinge hom na deur soveel tyd moontlik daaraan te wy om 'dissipels te maak' (Matteus 28:19, 20). Party is in staat om deel te neem aan wat ons die pionierdiens noem.
'n Pionier is 'n voltydse evangeliedienaar. Al Jehovah se Getuies is verkondigers van die goeie nuus. Maar party het hulle lewe gereël sodat hulle as gewone pioniers kan dien, wat elke maand 70 uur in die predikingswerk deurbring. Om dit te doen, doen baie net deeltydse sekulêre werk. Ander word gekies om as spesiale pioniers te dien in gebiede waar meer Koninkryksverkondigers nodig is, en hulle wy elke maand 130 uur of meer aan die bediening. Die pioniers is tevrede met 'n beskeie lewenstyl, in die vertroue dat Jehovah hulle van die lewensbenodigdhede sal voorsien (Matteus 6:31-33; 1 Timoteus 6:6-8). Diegene wat nie voltyds kan pionier nie, kan as hulppioniers dien wanneer dit moontlik is en hulle predikingswerk tot 30 of 50 uur per maand uitbrei.
'n Pionier word deur liefde vir God en vir mense beweeg. Soos Jesus, sien ons die benarde geestelike toestand waarin baie hulle vandag bevind (Markus 6:34). Maar ons het kennis wat hulle nou kan help en hulle 'n vaste hoop vir die toekoms kan gee. Naasteliefde beweeg 'n pionier om mildelik van sy tyd en energie te gee om ander geestelik te help (Matteus 22:39; 1 Tessalonisense 2:8). Gevolglik word sy geloof versterk, kom hy nader aan God en ervaar hy groot geluk.—Handelinge 20:35.
Hoe sal jy 'n pionier beskryf?
Wat beweeg party om voltyds te pionier?
Kyk na agt maniere waarop pionierdiens jou verhouding met Jehovah kan versterk. Wat kan jou help om in hierdie lonende vorm van diens te bly?